فرانسادا پرزیدنت‌لیک سئچیمی صاندیق چیخیش آنکتلرینه گؤره، امانوئل ماکرون، اؤلکه‌نین یئنی پرزیدنت اولدو.
دونن کئچیریلن پرزیدنت سئچیم‌لری ایکینجی توروندا، رسمی اولمایان ایلک نتیجه‌لره گؤره، گئدیش حرکاتی لیدری ماکرون سس‌لرین یوزده 66سینی آلدی.
رقیبی، میللیتچی جبهه‌نی آشیری ساغچی لیدری مارینه لو پن ایسه یوزده 34ده قالدی.
مغلوبیتی قبول ائدن لو پن، ماکرونا تلفون ائده رک تبریک ائتدی.
ظفر چیخیشی ائدن ماکرون دا، اؤزونه سس وئرن‌لره تشککور ائتدی، بوتون فرانسا اوچون چالیشاجاغینی سؤیله‌دی.
امانوئل ماکرون، فرانسانی یئنی‌دن بیرلشدیرجگینی ایفاده ائده‌رک،
"بیزی بؤلن شئی‌لره قارشی موباریزه ائده‌جه‌یم." دئدی.
فرانسا تاریخینده یئنی بیر صحیفه‌نین آچیلدیغینی وورغولایان ماکرون، بون‌دان سونرا دا فرانسا و آوروپانی ساوونمایا داوام ائدجگینی قید ائتدی.
ماکرون، تروریزمله ده سونونا قدر ساواشاجاغینی وورغولایا‌راق، فرانسا پرزیدنتی فرانسوا اولاندا دا دستگین‌دن اؤتورو تشککور ائتدی.
ایلک توردا اودوزان نامیزدلرین چوخونون دستگینی آرخاسینا آلان 39 یاشین‌داکی ماکرون، نتیجه‌لرین کسینلشمه‌سیله فرانسانین ان گنج پرزیدنت اولا‌جاق.
ماکرون، عینی زاماندا ایندییه قدر میللت وکیلی و یا بلدیه باشقان‌لیغی وظیفه‌سی ائتمه‌دن پرزیدنت سئچیلن ایلک آدام اولدو.
رسمی نتیجه‌لر فرانسا آنایاسا شوراسی طرفین‌دن 10 می‌ده آچیق‌لانا‌جاق.
یئنی پرزیدنتین وظیفه‌سی 14 می‌یه قدر فرانسوا اولاند‌دان دئورالماسی گؤزلنیلیر.
بو آرادا، پرزیدنت اولاند، ائتدیگی یازیلی آچیقلامادا، ماکرونلا تلفونلا گؤروشدوگونو و سئچیم نتیجه‌لری بو سبب‌دن اونو تبریک ائتدیگینی ایفاده ائتدی.
اولاند، آچیقلاماسیندا،
"ماکرونون ظفری، وطنداش‌لاریمیزین بؤیوک اکثریتی‌نین جمهوریتین دگرلری اطرافیندا بیرلشمک ایستدیگینی، آوروپا بیرلیگینه (آب) باغلی اولدوغونو و دونیایا آچیلان بیر فرانسا ایستدیگینی گؤستریر." ایفاده‌سینه یئر وئردی.
باش ناظیر برنارد کازنو ده یازیلی آچیقلاما ایله ماکرونو تبریک ائده‌رک باشاری دیلک‌لرینی چاتدیردی.
خاریجی ایشلر ناظیری ژان-مارک آیرو دا اجتماعی مئدیا حسابین‌دان "یئنی پرزیدنته تبریکلر. فرانسا و آوروپا اوچون باشاری آرزولاریمی چات‌دیریرام." مساژینی پایلاشدی.
